КъБР-м и Iэтащхьэм къыхелъхьэ
Республикэм и Iэтащхьэ Къанокъуэ Арсен и жэрдэмкIэ дамыгъэщIэ — «Къэбэрдей-Балъкъэрым ЛэжьыгъэмкIэ и ЛIыхъужь» цIэр -ягъэувынущ. Ар абы къыщыхилъхьащ жылагъуэм щахуэзам.
— Къэралым и Президент Путин Владимир иджыблагъэ къыдихыжа УФ-м ЛэжьыгъэмкIэ и ЛIыхъужь цIэр хэкумрэ зэрыщыту Урысей лъэпкъыбэмрэ я пащхьэ къыщагъэлъагъуэ гуащIэдэкI нэхъ лъагэ дыдэм хуэфащэ пщIэр къызэралъытэ дамыгъэ нэхъыщхьэщ, — ягу къигъэкIыжащ республикэм и Iэтащхьэм. — «КъБР-м ЛэжьыгъэмкIэ и ЛIыхъужь» цIэр хуэдгъэфащэ хъунущ промышленнэ, мэкъумэш IэнатIэхэм, транспортым, ухуэныгъэм, щIэныгъэм, щэнхабзэм, егъэджэныгъэм, узыншагъэр хъумэным, нэгъуэщI Iуэхухэми зегъэужьыныр хыхьэу, Къэбэрдей-Балъкъэрым и социально-экономикэ зыузэщIыныгъэм хуэфащэ хэлъхьэныгъэ хуэзыщIа ди цIыхухэм.
Республикэм и Iэтащхьэм къыхилъхьам арэзы техъуэу зэуIуу къызэдащта нэужь, Къанокъуэ Арсен езым и Администрацэм пщэрылъ щищIащ КъБР-м и Парламентым щыхэплъэн папщIэ, «Къэбэрдей-Балъкъэрым ЛэжьыгъэмкIэ и ЛIыхъужь» цIэр къэщтэным теухуауэ зыхуэфащэ законопроект игъэхьэзырыну.
Къанокъуэ Арсен къызэрилъытэмкIэ, а дамыгъэр зыхуэфащэ, нэIурытыщэу щымытми, къэмылэнджэжу республикэм и къэкIуэнум хьэлэлу хуэлажьэ цIыху куэд Къэбэрдей-Балъкъэрым иIэщ. А жэрдэмыр жылагъуэм зэрыдиIыгъым и щыхьэтщ пэжу, ерыщу, фIагъышхуэ хэлъу зэфIагъэкI лэжьыгъэм цIыхухэм дежкIэ мыхьэнэ ин зэраIэр.
КъБР-м и Iэтащхьэмрэ
Правительствэмрэ я пресс-IуэхущIапIэ.
